Forslag til RÅDETS FORORDNING om ændring af forordning (EF) nr. 772/1999 om indførelsen af en endelig antidumping- og udligningstold på importen af opdrættede atlanterhavslaks med oprindelse i Norge

(forelagt af Kommissionen)

BEGRUNDELSE

1. Ved forordning (EF) nr. 772/1999 (senest ændret ved forordning (EF) nr. 2606/2000) indførte Rådet en endelig antidumping- og udligningstold på importen af opdrættede atlanterhavslaks med oprindelse i Norge.

2. Der blev imidlertid indrømmet fritagelse for tolden, når varen eksporteres af en af de norske eksportører, fra hvilke Kommissionen godtog individuelle pristilsagn (jf. afgørelse 97/634/EF, senest ændret ved afgørelse 2000/744/EF). Disse selskaber er anført i bilagene til nævnte forordning og afgørelse.

3. Tilsagnene forpligter bl.a. de pågældende selskaber til at anvende bestemte mindstepriser ved eksport af den pågældende vare til Fællesskabet og til at aflægge kvartalsrapporter til Kommissionen om dette salg.

4. Under en række besøg, der i november 2000 blev aflagt hos norske selskaber, som havde afgivet tilsagn, med henblik på at kontrollere oplysningerne i deres salgsrapporter fandt Kommissionen, at en af de besøgte eksportører havde misligholdt sit tilsagn.

5. Der bør derfor straks indføres antidumping- og udligningstold over for det pågældende selskab.

6. Der er modtaget en anmodning fra et norsk selskab om at ændre dets navn på listen over selskaber, hvis tilsagn er godtaget, og på listen over selskaber, der er fritaget fra told. To andre selskaber underrettede Kommissionen om, at deres ejerskabsforhold og navne var blevet ændret, og anmodede om, at de nævnte lister over selskaber blev ændret i overensstemmelse hermed. Anmodningerne er blevet undersøgt og findes alle acceptable, da forandringerne ikke indebærer nogen betydelige ændringer, der gør det nødvendigt igen at vurdere spørgsmålet om dumping og subsidiering.

7. Kommissionen blev også underrettet om, at to norske selskaber, der havde afgivet tilsagn, er ophørt med at handle og er blevet lukket eller er ved at blive det. Desuden meddelte et andet selskab Kommissionen, at det frivilligt ønskede at trække sit tilsagn tilbage.

8. I betragtning af ovenstående er det derfor nødvendigt at ændre listen i bilaget til forordning (EF) nr. 772/1999 over selskaber, der er fritaget for antidumping- og udligningstold.

9. Sideløbende ændrer Kommissionen bilaget til afgørelse 97/634/EF, der angiver de selskaber, hvis tilsagn er godtaget.

Forslag til RÅDETS FORORDNING af om ændring af forordning (EF) nr. 772/1999 om indførelsen af en endelig antidumping- og udligningstold på importen af opdrættede atlanterhavslaks med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], senest ændret ved forordning (EF) nr. 2238/2000 [2], særlig artikel 8,

[1] EFT L 56 af 6.3.1996, s. 1

[2] EFT L 257 af 11.10.2000, s. 2.

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab [3], særlig artikel 13,

[3] EFT L 288 af 21.10.1997, s. 1.

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Den 31. august 1996 offentliggjorde Kommissionen to separate meddelelser i De Europæiske Fællesskabers Tidende om indledning af en antidumpingprocedure [4] og en antisubsidieprocedure [5] vedrørende importen af opdrættede atlanterhavslaks med oprindelse i Norge.

[4] EFT C 253 af 31.8.1996, s. 18.

[5] EFT C 253 af 31.8.1996, s. 20.

(2) Disse procedurer førte til, at der i september 1997 blev indført antidumping- og udligningstold ved Rådets forordning (EF) nr. 1890/97 [6] og nr. 1891/97 [7] for at afhjælpe de skadelige virkninger af dumping og subsidiering.

[6] EFT L 267 af 30.9.1997, s. 1

[7] EFT L 267 af 30.9.1997, s. 19

(3) Samtidig godtog Kommissionen ved afgørelse 97/634/EF [8] tilsagn fra 190 norske eksportører, og importen af opdrættede atlanterhavslaks med oprindelse i Norge, som eksporteredes til Fællesskabet af disse selskaber, blev ved artikel 1, stk. 2, i disse forordninger fritaget for antidumping- og udligningstolden.

[8] EFT L 267 af 30.9.1997, s. 81. Afgørelsen er senest ændret ved afgørelse 2000/744/EF (EFT L 301 af 30.11.2000, s. 82).

(4) Toldens form var senere genstand for en fornyet undersøgelse, og forordning (EF) nr. 1890/97 og 1891/97 blev erstattet af forordning (EF) nr. 772/1999 [9].

[9] EFT L 101 af 16.4.1999, s. 1. Forordningen er senest ændret ved forordning (EF) nr. 2606/2000 (EFT L 301 af 30.11.2000, s. 61).

B. MANGLENDE OVERHOLDELSE AF TILSAGNENE

(5) Tilsagnene forpligter bl.a. de norske selskaber til at anvende bestemte mindstepriser ved eksport af den pågældende vare til Fællesskabet og til at aflægge kvartalsrapporter til Kommissionen om dette salg.

(6) Under en række besøg i november 2000 hos flere norske selskaber, der havde afgivet tilsagn, med henblik på at kontrollere oplysningerne i deres salgsrapporter konstaterede Kommissionen, at en af disse eksportører, Haafa Fish A/S (nr. 60, Taric-tillægskode 8302), havde misligholdt sit tilsagn ved at afgive vildledende oplysninger om visse salgstransaktioner og ved ikke at overholde mindsteimportpriserne.

(7) Kommissionens undersøgelsesresultater i denne forbindelse er beskrevet mere detaljeret i Kommissionens afgørelse 2001/.../EF [10].

[10] EFT L [nr.] af [dato], s. [side].

(8) Da Kommissionen har trukket godtagelsen af tilsagnet tilbage, bør der straks indføres antidumping- og udligningstold over for det pågældende selskab.

C. ÆNDRINGER AF NAVN OG EJERSKABSFORHOLD

(9) En norsk eksportør, der har afgivet tilsagn, Polar Seafoods Norway A/S (nr. 140, Taric-tillægskode 8247), har meddelt Kommissionen, at den koncern, som det tilhørte, var blevet reorganiseret, og at et andet selskab i koncernen, Polar Salmon A/S, nu har ansvaret for eksporten til Fællesskabet. Selskabet anmodede derfor om, at dets navn blev erstattet med navnet på det forretningsmæssigt forbundne selskab på listen i bilaget til afgørelse 97/634/EF over eksportører, hvis tilsagn er godtaget.

(10) To andre eksportører, Hydro Seafood Norway A/S (nr. 66, Taric-tillægskode 8159) og Hydro Seafood Rogaland A/S (nr. 145, Taric-tillægskode 8256), har meddelt Kommissionen, at deres ejerskabsforhold og navne er blevet ændret, og har anmodet om, at listen over selskaber, fra hvilke der er godtaget tilsagn, ændres for at tage hensyn hertil.

(11) Efter at have undersøgt anmodningerne finder Kommissionen, at de alle kan godkendes, da forandringerne ikke medfører væsentlige ændringer, der vil kræve en fornyet vurdering af spørgsmålet om dumping eller subsidiering. Ændringerne påvirker heller ikke de overvejelser, der lå til grund for godtagelsen af tilsagnene.

(12) Den i betragtning (7) omhandlede afgørelse ændrer derfor navnene Polar Seafood Norway, Hydro Seafood Norway A/S og Hydro Seafood Rogaland A/S til henholdsvis Polar Salmon A/S, Marine Harvest Norway A/S og Marine Harvest Rogaland A/S på listen i bilaget til afgørelse 97/634/EF over selskaber, hvis tilsagn er godtaget.

D. INDSTILLING AF HANDEL

(13) Kommissionen er også blevet underrettet om, at to norske selskaber, hvis tilsagn var godtaget, Delfa Norge A/S (nr. 36, Taric-tillægskode 8134) og OK-Fish Kvalheim A/S (nr. 134, Taric-tillægskode 8239), for nylig har indstillet deres handelsmæssige aktiviteter og enten er blevet lukket eller er ved at blive det. Navnene på disse selskaber er derfor blevet slettet fra listen i bilaget til afgørelse 97/634/EF over selskaber, hvis tilsagn er godtaget.

E. FRIVILLIG TILBAGETRÆKNING AF ET TILSAGN

(14) Selskabet Nova Sea A/S (nr. 130, Taric-tillægskode 8235) har efter ændringer i sit handelsmønster meddelt Kommissionen, at det ønsker at trække sit tilsagn tilbage. Navnet på dette selskab er derfor blevet slettet fra listen i bilaget til afgørelse 97/634/EF over selskaber, hvis tilsagn er godtaget.

(15) I betragtning af tilbagetrækningens frivillige karakter blev selskabet imidlertid underrettet om, at det, hvis det ønsker det, på visse betingelser igen senere vil kunne afgive tilsagn som ny eksportør i overensstemmelse med artikel 2 i forordning (EF) nr. 772/1999.

F. ÆNDRING AF BILAGET TIL FORORDNING (EF) NR. 772/1999

(16) Bilaget til forordning (EF) nr. 772/1999, der anfører de selskaber, som er fritaget for antidumping- og udligningstolden, bør derfor ændres i overensstemmelse med ovenstående -

UDSTEDT FØLGENDE FORORDNING:

Artikel 1

Bilaget til forordning (EF) nr. 772/1999 erstattes af bilaget til nærværende forordning.

Artikel 2

1. 1. (a) Der indføres en endelig udlignings- og antidumpingtold på importen af opdrættede (ikke vilde) atlanterhavslaks henhørende under KN-kode ex 0302 12 00 (Taric-kode 0302 12 00*21, 0302 12 00*22, 0302 12 00*23 og 0302 12 00*29), ex 0303 22 00 (Taric-kode 0303 22 00*21, 0303 22 00*22, 0303 22 00*23 og 0303 22 00*29), ex 0304 10 13 (Taric-kode 0304 10 13*21 og 0304 10 13*29) og ex 0304 20 13 (Taric-kode 0304 20 13*21 og 0304 20 13*29) med oprindelse i Norge og eksporteret af Haafa Fish A/S.

2. (b) Tolden finder ikke anvendelse på vilde atlanterhavslaks (Taric-kode 0302 12 00*11, 0304 10 13*11, 0303 22 00*11 og 0304 20 13*11). I forbindelse med denne forordning forstås der ved vilde atlanterhavslaks fisk, som landingsmedlemsstaternes kompetente myndigheder ved hjælp af alle told- og transportdokumenter, der fremlægges af de berørte parter, finder godtgjort er fanget på havet.

2. (a) Udligningstolden fastsættes til 3,8% af nettoprisen, frit Fællesskabets grænse, ufortoldet.

(b) Antidumpingtolden, der finder anvendelse på nettoprisen, frit Fællesskabets grænse, ufortoldet, fastsættes til 0,32 EUR pr. kg af varens nettovægt. Hvis prisen frit Fællesskabets grænse, inklusive udlignings- og antidumpingtold, imidlertid er mindre end den i stk. 3 fastsatte relevante mindstepris, opkræves antidumpingtolden med forskellen mellem denne mindstepris og prisen frit Fællesskabets grænse, inklusive udligningstolden.

3. I forbindelse med stk. 2 finder følgende mindstepriser anvendelse pr. kg af varens nettovægt:

>TABELPOSITION>

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

Selskaber, der har afgivet tilsagn og derfor er fritaget for at betale endelig antidumping- og udligningstold

>TABELPOSITION>